b"\n_START_ARTICLE_\nEscola P\xc3\xbablica Anselm Clav\xc3\xa9\n_START_SECTION_\nEdifici\n_START_PARAGRAPH_\nL'edifici ha tingut quatre etapes constructives. El primer edifici, que dona al carrer del Sol, va ser projectat i constru\xc3\xaft entre 1912 i 1914 per enc\xc3\xa0rrec a l'arquitecte Eduard M.Balcells, deixeble de Dom\xc3\xa8nech i Montaner i Puig i Cadafalch i autor, entre d'altres de can Masachs, edifici on s'ubica l'actual Ajuntament. En la segona etapa, Joan B.Serra de Mart\xc3\xadnez va construir l'edifici de nenes, a l'altra banda del pati. A la tercera, Josep M.Mart\xc3\xadn Ponchon va ampliar els dos edificis, amb l'aixecament de diverses plantes, per\xc3\xb2 respectant la primera construcci\xc3\xb3. La darrera fase constructiva la va dur a terme Jordi Fortuny als anys 80 i 90 amb la construcci\xc3\xb3 i posterior ampliaci\xc3\xb3 del parvulari.\n_START_SECTION_\nHist\xc3\xb2ria\n_START_PARAGRAPH_\nVa ser la primera escola p\xc3\xbablica de Ripollet. Al 1914 es va fundar Els Nacionals, m\xc3\xa9s endavant va rebre el nom de Cristo Rey i despr\xc3\xa9s el nom actual d\xe2\x80\x99escola Anselm Clav\xc3\xa9, en refer\xc3\xa8ncia a Josep Anselm Clav\xc3\xa9 i Camps._NEWLINE_El 1907 Francisco de Paula Comenges va lluitar per aconseguir una escola digna i va aconseguir la construcci\xc3\xb3 de l'edifici. Al principi nom\xc3\xa9s hi havia dos mestres: Gon\xc3\xa7al Bonilla i Teresa Vila Arrufat, coneguts com \xe2\x80\x9cels mestres\xe2\x80\x9d. Bonilla cre\xc3\xa0 un m\xc3\xa8tode d'aprenentatge de lectura i escriptura per a l'alumnat m\xc3\xa9s petit. Aquests dos professors s\xc3\xb3n les figures dels Gegants de Ripollet de la colla gegantera local per retre honor a la seva tasca._NEWLINE_Posteriorment el nombre de mestres de l'escola va incrementar-se. Aix\xc3\xad, durant el curs del 1928 al 1929 ens trobem amb Josep M.Brull i encarnaci\xc3\xb3 Braut. Val a dir que el triomf franquista va suposar la p\xc3\xa8rdua del t\xc3\xadtol de magisteri Josep Mar\xc3\xada Brull i que va ser apartat de l'escola p\xc3\xbablica. A partir dels anys 40, el matrimoni va crear l'escola privada Ave Mar\xc3\xada._NEWLINE_A partir del 1934 i durant la II Rep\xc3\xbablica va acollir el m\xc3\xa8tode de C\xc3\xa9lestin Freinet de la m\xc3\xa0 de Josep Pallerola i S\xc3\xa1mara vicente, que proposava una escolaritat popular i de qualitat per a tothom. \xe2\x80\x9cLa vida del nen, les seves necessitats, les seves possibilitats, s\xc3\xb3n la base del nostre m\xc3\xa8tode d'educaci\xc3\xb3 popular\xe2\x80\x9d. En aquesta \xc3\xa8poca destaca la creaci\xc3\xb3 de la revista Sempre Avant, editada i publicada pels alumnes de l'Escola La Nacional. Aquesta revista va ser el reflex dels esfor\xc3\xa7os en l'\xc3\xa0mbit de l'educaci\xc3\xb3 que es van portar a terme durant la rep\xc3\xbablica. A partir del 1936 tamb\xc3\xa9 s'implant\xc3\xa0 el sistema escolar del CENU (Consell Escola Nova Unificada) fruit del moment revolucionari que es va viure. _NEWLINE_A partir de la Guerra Civil i durant tota la postguerra, la inversi\xc3\xb3 en educaci\xc3\xb3 es va reduir en m\xc3\xa9s del 90% i Ripollet va patir repressi\xc3\xb3 de la llengua catalana i dels membres del professorat. S'empreson\xc3\xa0 Josep Pallerola i Roca i S\xc3\xa1mara Vicente, i es depur\xc3\xa0 de Joan Rol\xc3\xa0 Cabanach i Josep Maria Brull."